Panglukat a sarita ti impaay ni Vice Mayor Danny Q. Gazmen. Kimmablaaw ken binigbigna ti kinaayat dagiti adu nga umili a nakipagrambak ti Paskua 2011ket dinakamatna ti mensahe ti panagselebrar babaen iti panangited ti ayat, panagririnnanud, pinnakawan, panagsisinnakit, panagtutunos ken panagkaykaysa a mangidur-as ti ili a Cabugao babaen ti panangtimonda ken ni Mayor Ediboy.
Kinablaawanna met dagiti padana nga opisiales ti Sangguniang Bayan: SB Members Vicky S. Serna, Josefina S. Vallejo, Richard T. Alcid, Dr. Jemaima Tan-Yee, ken Dr. Carlito S. Pano, M.D. a naitallaong iti programa.
Naaramid ti salip ti Choir iti tallo a kategoria: Elementaria a buklen ti uppat a grupo/zona nga agsasalip; Sekundaria: buklen ti lima a haiskul nga agsasalip; ken 6 a grupo iti inter-department talents show competition iti LGU-Cabugao.
Kalpasan ti salip, naited dagiti premio a cash kadagiti kalalaingan a Choir Group. Nagun-od ti Zone 3 ti Umuna a Premio iti kategoria ti Elementaria idinto ta binagi met ti Cabugao Institute iti High School Category. Naisaruno ti pannakaited ti premio a cash ken tropeo kadagiti nangabak a barangays iti LAING TI BARANGAY 2011 a nangrangkonan ti Barangay Pug-os ken Barangay Bonifacio awards ken premio. Automatiko a maiserrek a Finalist ti Barangay Pug-os iti SIGLAT Awards iti Provincial Government, Ilocos Sur.
Inyalat met ti Barangay Rizal nga idauluan ni ABC President, Brgy. Captain Teddy U. Soller ti Umuna a Puesto iti Lantern Parade Competition a naaramid idi Disiembre 1, 2011. Maikadua ti Barangay Baclig ken maikatlo iti Barangay Cuancabal.
Impeksa ni Mayor Ediboy iti panagyamanna iti kaadu dagiti umili a nakipagrambak ti Ragsak Cabugao Paskua Festival 2011 kasta met iti sibubukel a DepEd District a nakikaysa kadagiti pasalip a naaramid. Dinayawna met ti tunos dagiti empleado ti LGU a nagiparang ti pabuyada. Impanamnama ti Alkalde a maselebraran iti kastoy a wagas ti Paskua iti tinawen ken impagtengna ti kablaawna ken agraman ti sibubukel a pamiliana iti Naragsak a Paskua ken Nagasat a Baro a Tawen ti amin nga umili ti Cabugao!
Naited met ti premio dagiti nangabak iti LGU Talents Show Competition a nagpartisiparan ti innem a grupo. Inyalat ti Group 2 (DA-LGU, MPDC, Engineering) ti premio a P10,000 Cash Prize. # (Insurat ni JOED S. SAJONIA/ab photography)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn